GĨCUNJĨ KĨA 1
Ngai Nũ?
1, 2. Nĩ ciũria irĩkũ andũ meyũragia kaingĩ?
CIANA nĩ ciũragia ciũria nyingĩ. No ũgerie mũno gũcicokeria, no kaingĩ icokaga igakũũria, ‘Nĩkĩ?’ O na wageria gũcitaarĩria no ikũũrie ũũ: ‘No nĩkĩ?’
2 Gũtekũmakania kana tũrĩ ethĩ kana akũrũ, ithuothe nĩ twĩyũragia ciũria. Nĩ twĩyũragia ciũria ciĩgiĩ kĩrĩa tũkũrĩa, kĩrĩa tũkwĩhumba, kana indo iria tũkũgũra. Kana tũkeyũria ciũria cia bata ciĩgiĩ ũtũũro na mahinda marĩa mokĩte. Ĩndĩ tũngĩaga kuona macokio mega ma ciũria citũ, kwahoteka no tũtige gwetha macokio rĩngĩ.
3. Nĩ kĩĩ gĩtũmaga andũ aingĩ mecirie atĩ matingĩona macokio ma ciũria ciao?
3 Hihi Bibilia nĩ ĩkoragwo na macokio ma ciũria cia bata iria twĩyũragia? Andũ amwe nĩ monaga ta ĩngĩkorũo na macokio, no makona ĩrĩ nditũ mũno gũtaũkĩrũo nĩyo. Kwahoteka meciragia atĩ no arutani kana atongoria a ndini mangĩmacokeria ciũria ciao. Angĩ nao nĩ maiguaga thoni kũũria ciũria nĩguo matikoneke atĩ matiũĩ. Wee wonaga atĩa?
4, 5. Nĩ ciũria ta irĩkũ wĩyũragia? Wagĩrĩirũo gũthiĩ na mbere gũcaria macokio ma cio nĩkĩ?
4 Kwahoteka no wende kũmenya macokio ma ciũria ta: Muoroto wa ũtũũro nĩ ũrĩkũ? Gũgathiĩ atĩa harĩ niĩ ndakua? Ngai ahaana atĩa? Jesu, ũrĩa warĩ Mũrutani wĩ ngumo oigire ũũ: “Thiĩi na mbere kũhoya, na nĩ mũkũheo; thiĩi na mbere gũcaria, na nĩ mũkuona; thiĩi na mbere kũringaringa, na nĩ mũkũhingũrĩrũo.” (Mathayo 7:7) Ndũgakue ngoro ũtarĩ ũrona macokio ma kwĩhokeka.
5 ‘Ũngĩthiĩ na mbere gũcaria,’ nĩ ũkuona macokio thĩinĩ wa Bibilia. (Thimo 2:
HIHI NGAI NĨ ATŨRŨMBŨYAGIA?
6. Nĩ kĩĩ gĩtũmaga andũ amwe mecirie atĩ Ngai ndamarũmbũyagia?
6 Andũ aingĩ meciragia atĩ Ngai ndatũrũmbũyagia. Moigaga atĩ korũo Ngai nĩ arũmbũyagia andũ, thĩ ĩngĩrĩ njega mũno. Thĩ ĩkoragwo na mbaara, rũmena, na mathĩna. Ningĩ andũ nĩ marũaraga, makanyamarĩka, na magakua. Amwe meyũragia ũũ: Angĩkorũo Ngai nĩ atũrũmbũyagia-rĩ, agaga kũgirĩrĩria maũndũ macio matikahaanĩke nĩkĩ?’
7. (a) Nĩ ũndũ ũrĩkũ atongoria a ndini marutanaga ũgatũma andũ mone Ngai ta atarĩ tha? (b) Nĩ kĩĩ kĩngĩtũma tũkorũo na ma atĩ ti Ngai ũtũmaga maũndũ moru mekĩke?
7 Rĩmwe atongoria a ndini nĩ matũmaga andũ mecirie atĩ Ngai ndarĩ tha. Rĩrĩa kwahanĩka ũndũ mũũru moigaga atĩ nĩ wendi wa Ngai. Rĩrĩa moiga ũguo, makoragwo makĩonania nĩ Ngai ũratũmire ũndũ ũcio wĩkĩke. No Bibilia ĩrutanaga atĩ gũtirĩ hĩndĩ Ngai arĩ atuĩka kĩhumo kĩa maũndũ moru. Jakubu 1:13 ĩtwĩraga atĩ ndageragia mũndũ o na ũrĩkũ na maũndũ moru. Yugaga ũũ: “Rĩrĩa mũndũ o wothe aragerio ndakoige: ‘Ndĩragerio nĩ Ngai.’ Nĩ gũkorũo Ngai ndangĩgerio na maũndũ moru, nake we mwene ndageragia mũndũ o na ũrĩkũ.” Ũguo nĩ kuuga atĩ o na akorũo Ngai ndagiragĩrĩria maũndũ moru mahaanĩke, tiwe ũtũmaga mahaanĩke. (Thoma Ayubu 34:
8, 9. Nĩkĩ ti ũndũ wa kĩhooto gũcokereria Ngai mahĩtia nĩ ũndũ wa mathĩna maitũ? Heana ngerekano.
8 Ta wĩcirie ũhoro wa mwanake ũikaraga mũciĩ na aciari ake. Ithe nĩ amwendete mũno na nĩ amũrutĩte gũtuaga matua mega. No mwanake ũcio agatuĩka mũremi na akoima mũciĩ. Agathiĩ ageka maũndũ moru na akaingĩra thĩna-inĩ. Hihi no ũcokererie ithe mahĩtia atĩ tondũ ndaagiririe mũrũwe kuuma mũciĩ? Aca. (Luka 15:
9 Ngai arĩ na gĩtũmi kĩega kĩrĩa gĩtũmĩte ndakagirĩrĩrie maũndũ moru mahaanĩke. Thĩinĩ wa Gĩcunjĩ gĩa 11 nĩ ũkeeruta ũrĩa Bibilia yugaga ũndũ-inĩ ũcio. No korũo na ma biũ atĩ Ngai nĩ atwendete na tiwe ũtũmaga tũgĩe na mathĩna. O na Nowe tu ũngĩtũniinĩra mathĩna macio.
10. Nĩ kĩĩ kĩngĩtũma tũkorũo na ma atĩ Ngai nĩ akaniina maũndũ moru marĩa marekwo nĩ andũ?
10 Ngai nĩ mũtheru. (Isaia 6:3) Maũndũ marĩa mothe ekaga nĩ matheru na nĩ mega. Kwoguo no tũmwĩhoke. Andũ matikoragwo mahaana ũguo. Rĩmwe nĩ mekaga maũndũ moru. O na mũthamaki ũrĩa mwega biũ ndakoragwo na ũhoti wa kũniina maũndũ mothe moru marĩa andũ mekaga. Gũtirĩ mũndũ ũrĩ hinya ta Ngai. No ahote na nĩ arĩniina maũndũ marĩa mothe moru maanekwo nĩ andũ. Nĩ akaniina maũndũ mothe moru tene na tene.
NGAI AIGUAGA ATĨA RĨRĨA ANDŨ MARANYAMARĨKA?
11. Ngai aiguaga atĩa rĩrĩa ũranyamarĩka?
11 Ngai aiguaga atĩa nĩ ũndũ wa maũndũ marĩa marĩ thĩinĩ wa thĩ, na ona maũndũ marĩa ũragerera? Bibilia ĩrutanaga atĩ Ngai nĩ ‘endete kĩhooto.’ (Thaburi 37:28) Nĩ arũmbũyagia mũno maũndũ mothe, mega kana moru. Nĩ athũire kuona andũ makĩnyamarĩka. Bibilia yugaga atĩ nĩ ‘aaiguire ũũru ngoro’ rĩrĩa onire thĩ ĩiyũire waganu mahinda-inĩ ma tene. (Kĩambĩrĩria 6:5, 6) Ngai ndagarũrũkĩte. (Malaki 3:6) Bibilia yugaga atĩ Ngai nĩ akũrũmbũyagia.
12, 13. (a) Nĩ kĩĩ gĩtũmaga twende andũ arĩa angĩ na tũmarũmbũiye, na tũiguaga atĩa igũrũ rĩgiĩ mĩnyamaro ĩrĩa ĩrĩ kuo thĩinĩ wa thĩ? (b) Nĩ kĩĩ kĩngĩtũma tũkorũo na ma atĩ Ngai nĩ arĩniina mĩnyamaro yothe na wagi wa kĩhooto?
12 Bibilia ningĩ nĩ yugaga atĩ Ngai aatũmbire na mũhianĩre wake. (Kĩambĩrĩria 1:26) Ũguo nĩ kuuga Ngai aatũmbire tũrĩ na ngumo njega o ta ciake. Kwoguo angĩkorũo nĩ ũiguaga ũũru wona andũ ega makĩnyamarĩka, no mũhaka Ngai akorũo aiguaga ũũru makĩria. Tũmenyaga ũguo atĩa?
13 Bibilia ĩtũrutaga atĩ “Ngai nĩ wendo.” (1 Johana 4:8) Ekaga maũndũ mothe atongoretio nĩ wendo. Kwoguo tũkoragwo na wendo tondũ Ngai nĩ arĩ wendo. Ta wĩcirie ũndũ ũyũ: Korũo nĩ ũrĩ na ũhoti-rĩ, hihi no weherie mĩnyamaro na wagi wa kĩhooto thĩinĩ wa thĩ? Hatarĩ nganja nĩguo ũngĩka tondũ nĩ wendete andũ. Ĩ Ngai nake? Nĩ arĩ ũhoti na tondũ nĩ atwendete nĩ arĩniina mĩnyamaro yothe na wagi wa kĩhooto. Korũo na ma atĩ ciĩranĩro ciothe cia Ngai iria cionanĩtio kĩambĩrĩria-inĩ kĩa ibuku rĩrĩ nĩ ikahinga. No nĩguo ũhote kwĩhoka ciĩranĩro icio, nĩ ũkũbatara kũmenya makĩria ũhoro wĩgiĩ Ngai.
NGAI NĨ ARENDA ŨMŨMENYE
14. Ngai etagwo atĩa, na tũmenyaga atĩa atĩ nĩ twagĩrĩirũo kũhũthagĩra rĩĩtwa rĩake?
14 Ũngĩenda mũndũ atuĩke mũrata waku-rĩ, nĩ ũndũ ũrĩkũ wambaga kũmwĩra? Nĩ ũrĩa wĩtagwo. Hihi Ngai nĩ arĩ rĩĩtwa? Ndini nyingĩ ciugaga etagwo Ngai kana Mwathani, no macio nĩ marĩĩtwa ma ũnene ta “mũthamaki” kana “ngavana.” Ngai nĩ atwĩrĩte atĩ rĩĩtwa rĩake nĩ Jehova. Thaburi 83:18 yugaga ũũ: “Nĩguo mamenye atĩ wee, o wee wĩtagwo JEHOVA, nowe wiki Ũrĩa-wĩ-Igũrũ-Mũno o igũrũ rĩa thĩ yothe.” Andĩki a Bibilia nĩ maahũthĩrire rĩĩtwa rĩa Ngai maita ngiri nyingĩ. Jehova nĩ endaga ũmenye rĩĩtwa rĩake na ũrĩhũthagĩre. Akwĩrĩte rĩĩtwa rĩake nĩguo ũtuĩke mũrata wake.
15. Rĩĩtwa Jehova riugĩte atĩa?
15 Rĩĩtwa rĩa Ngai Jehova harĩ ũrĩa riugĩte. Riugaga atĩ nĩ ahingagia kĩĩranĩro o gĩothe angĩranĩra, na agakinyanĩria muoroto wake. Gũtirĩ ũndũ ũngĩmũgirĩrĩria. No Jehova tu ũngĩagĩrĩra gũkorũo na rĩĩtwa rĩu. *
16, 17. Ciugo ici ciugĩte atĩa (a) “Mwene Hinya Wothe”? (b) “Mũthamaki wa tene na tene”? (c) “Mũũmbi”?
16 O ta ũrĩa tuonire, Thaburi 83:18 yugaga atĩ Jehova “nowe wiki Ũrĩa-wĩ-Igũrũ-Mũno.” Ningĩ Kũguũrĩrio 15:3 yugaga ũũ: “Jehova Ngai, wee Mwene Hinya Wothe, mawĩra maku nĩ manene na ma magegania. Njĩra ciaku nĩ cia ũthingu na cia ma, o wee Mũthamaki wa tene na tene.” Ciugo “Mwene Hinya Wothe” ciugaga atĩa? Ciugaga atĩ Jehova nĩ arĩ hinya gũkĩra mũndũ ũngĩ o wothe. Nacio ciugo “Mũthamaki wa tene na tene” cionanagia atĩ atũũrĩte kuo. Thaburi 90:2 ĩtaaragĩria atĩ atũũrĩte kuo kuuma o tene na nginya tene. Na githĩ ũndũ ũcio ti wa kũgegania!
17 Jehova nowe tu Mũũmbi. Kũguũrĩrio 4:11 yugaga: “Wee Jehova Ngai witũ, nĩ wagĩrĩire rũgooco na riri na gĩtĩo o na hinya, nĩ gũkorũo nĩwe wombire indo ciothe, na tondũ wa wendi waku ikĩgĩa kuo na ikĩũmbwo.” Jehova nĩwe wombire indo ciothe ta araika, njata, matunda, mĩtĩ, na nyamũ.
HIHI NO ŨTUĨKE MŨRATA WA JEHOVA?
18. Nĩ kĩĩ gĩtũmaga andũ amwe mecirie atĩ matingĩtuĩka arata a Ngai? Bibilia yugaga atĩa ũndũ-inĩ ũcio?
18 Rĩrĩa andũ amwe mathoma ũhoro wĩgiĩ ngumo cia Jehova, nĩ metigagĩra na makeyũria, ‘Tondũ Ngai nĩ arĩ hinya mũingĩ, nĩ mũtũũgĩru, na aikaraga kũraihu mũno na ithuĩ-rĩ, no atindanĩre na niĩ?’ No hihi ũguo nĩguo Ngai endaga twĩcirie? Aca. Jehova endaga gũkorũo arĩ hakuhĩ na ithuĩ. Bibilia yugaga atĩ Ngai “ndarĩ haraya na mũndũ o na ũmwe witũ.” (Atũmwo 17:27) Ngai endaga ũmũkuhĩrĩrie na nĩ eranĩire atĩ ‘nĩ egũgũkuhĩrĩria.’
19. (a) Ũngĩtuĩka mũrata wa Ngai atĩa? (b) Nĩ ngumo irĩkũ cia Jehova wendete mũno?
19 Ũngĩtuĩka mũrata wa Ngai atĩa? Jesu oigire ũũ: “Naguo muoyo wa tene na tene nĩ atĩrĩ, nĩ makũmenye wee Ngai ũrĩa ũmwe wa ma, na mamenye ũrĩa watũmire, nĩwe Jesu Kristo.” (Johana 17:3) Wathiĩ na mbere kwĩruta nĩ ũkũmenya Jehova na Jesu wega, ũndũ ũrĩa ũngĩtũma ũkaheo muoyo wa tene na tene. Kwa ngerekano, nĩ twĩrutĩte atĩ “Ngai nĩ wendo.” (1 Johana 4:16) No nĩ arĩ ngumo ingĩ nyingĩ njega. Bibilia ĩtwĩraga atĩ Jehova nĩ ‘aiguanagĩra tha mũno, agakinyĩria andũ wega wake, ndahiũhaga kũrakara, nĩ arĩ wendo mwĩhokeku, na ũhoro-wa-ma.’ (Thama 34:6) Jehova nĩ ‘mwega na aikaraga ehaarĩirie kuohanĩra.’ (Thaburi 86:5) Ngai nĩ arĩ wetereri na nĩ mwĩhokeku. (2 Petero 3:9; Kũguũrĩrio 15:4) O ũrĩa ũgũthiĩ na mbere gũthoma Bibilia noguo ũkwĩruta maũndũ maingĩ makĩria megiĩ ngumo ciake.
20-22. (a) Tũngĩkuhĩrĩria Ngai atĩa o na gũtuĩka tũtingĩmuona? (b) Wagĩrĩirũo gwĩka atĩa andũ amwe mangĩenda ũtige kwĩruta Bibilia?
20 Ũngĩhota atĩa gũkuhĩrĩria Ngai o na gũtuĩka ndũngĩhota kũmuona? (Johana 1:18; 4:24; 1 Timotheo 1:17) Wathoma ũhoro wĩgiĩ Jehova Bibilia-inĩ nĩ ũhotaga kũmũmenya wega. (Thaburi 27:4; Aroma 1:20) O ũrĩa ũgũthiĩ na mbere kwĩruta ũhoro wĩgiĩ Jehova noguo ũgũthiĩ na mbere kũmwenda makĩria na kũmũkuhĩrĩria.
21 Nĩ ũgũtaũkĩrũo atĩ Jehova nĩ Ithe witũ. (Mathayo 6:9) Nĩwe watũheire muoyo na nĩ endaga tũkorũo na ũtũũro mwega. Ũguo noguo mũciari ũrĩ wendo angĩendera ciana ciake. (Thaburi 36:9) Bibilia yonanagia atĩ no ũtuĩke mũrata wa Jehova. (Jakubu 2:23) Ta wĩcirie ũndũ ũcio. Jehova Mũũmbi wa igũrũ na thĩ arenda ũtuĩke mũrata wake.
22 Andũ amwe no mende ũtige kwĩruta Bibilia. Mahota kuona ta ũgũcenjia ndini. No ndũkareke mũndũ o na ũrĩkũ akũgirĩrĩrie gũtuĩka mũrata wa Jehova. Nĩwe Mũrata ũrĩa mwega biũ ũngĩkorũo nake.
23, 24. (a) Wagĩrĩirũo gũthiĩ na mbere kũũria ciũria nĩkĩ? (b) Nĩ ũndũ ũrĩkũ tũkaarĩrĩria thĩinĩ wa gĩcunjĩ kĩrĩa kĩrũmĩrĩire?
23 Ũkĩĩruta Bibilia, nĩ harĩ maũndũ mamwe ũtarĩtaũkagĩrũo nĩmo. Ndũkaigue thoni kũũria ciũria kana kũhoya ũteithio. Jesu oigire atĩ twagĩrĩirũo gũkorũo tũrĩ enyihia ta twana. (Mathayo 18:
24 Njĩra ĩrĩa njega biũ ya kũmenya ũhoro wĩgiĩ Jehova nĩ kwĩruta Bibilia. Thĩinĩ wa gĩcunjĩ kĩrĩa kĩrũmĩrĩire nĩ tũkaarĩrĩria kĩrĩa gĩtũmaga Bibilia ĩkorũo ĩrĩ ngũrani na mabuku marĩa mangĩ.
^ kĩb. 15 Angĩkorũo Bibilia yaku ndĩrĩ na rĩĩtwa Jehova, kana akorũo no wende kũmenya makĩria ũrĩa rĩĩtwa rĩu riugĩte na ũrĩa rĩtamũkagwo, rora Kohoro ka 1 Mũico-inĩ wa Ibuku.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn